CELEX: 32021D0986
Language: ro
Date: 2021-04-29 00:00:00
Title: Decizia (UE) 2021/986 a Comisiei din 29 aprilie 2021 de aprobare a Deciziei Agenției de Aprovizionare a Comunității Europene a Energiei Atomice referitoare la adoptarea Regulamentului agenției de determinare a normelor privind compararea cererii și ofertei de minereuri, materii prime nucleare și materiale fisionabile speciale [notificată cu numărul C(2021) 2893] (Numai textul în limba engleză este autentic)

18.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 218/1
               
            
         DECIZIA (UE) 2021/986 A COMISIEI
         din 29 aprilie 2021
         de aprobare a Deciziei Agenției de Aprovizionare a Comunității Europene a Energiei Atomice referitoare la adoptarea Regulamentului agenției de determinare a normelor privind compararea cererii și ofertei de minereuri, materii prime nucleare și materiale fisionabile speciale
         
            
               [notificată cu numărul C(2021) 2893]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice, în special articolul 60 al șaselea paragraf,
         întrucât:
         
                     (1)
                  
                  
                     În temeiul articolului 2 din Tratatul de instituire a Comunității Europene a Energiei Atomice (denumit în continuare „Tratatul Euratom”), Comunitatea Europeană a Energiei Atomice trebuie să se asigure că toți utilizatorii din Comunitate beneficiază de o aprovizionare constantă și echitabilă cu minereuri și combustibili nucleari, prin intermediul unei politici comune de aprovizionare bazate pe principiul accesului egal la sursele de aprovizionare.
                  
               
                     (2)
                  
                  
                     În acest scop, articolul 52 alineatul (2) litera (b) din Tratatul Euratom a instituit o agenție.
                  
               
                     (3)
                  
                  
                     Regulamentul adoptat de agenție necesită aprobarea din partea Comisiei și trebuie să determine normele privind compararea cererii și ofertei de minereuri, materii prime nucleare și materiale fisionabile speciale.
                  
               
                     (4)
                  
                  
                     Agenția, acționând în temeiul Tratatului Euratom și al propriului statut, a adoptat, prin Decizia sa din 15 ianuarie 2021, un nou regulament pentru actualizarea și înlocuirea regulamentului în vigoare al agenției.
                  
               
                     (5)
                  
                  
                     În conformitate cu articolul 60 al șaselea paragraf din Tratatul Euratom, regulamentul agenției trebuie să fie aprobat de Comisie,
                  
               ADOPTĂ PREZENTA DECIZIE:
         
            Articolul 1
            Se aprobă Decizia Agenției de Aprovizionare a Comunității Europene a Energiei Atomice din 15 ianuarie 2021 referitoare la adoptarea Regulamentului agenției de determinare a normelor privind compararea cererii și ofertei de minereuri, materii prime nucleare și materiale fisionabile speciale și de abrogare a Regulamentului Agenției de Aprovizionare a Comunității Europene a Energiei Atomice din 5 mai 1960.
         
         
            Articolul 2
            Prezenta decizie intră în vigoare la 1 iulie 2021.
         
         
            Articolul 3
            Prezenta decizie se adresează Agenției de Aprovizionare a Comunității Europene a Energiei Atomice. Decizia se publică în Jurnalul Oficial al Uniunii Europene.
         
         
            Adoptată la Bruxelles, 29 aprilie 2021.
            
               
                  Pentru Comisie
               
               Kadri SIMSON
               
                  Membru al Comisiei